På boldbanen foran Egholm Gl. Skole lægger en gravemaskine sidste hånd på dagens arbejde. Gravemaskinen og dens fører har netop afsluttet nedgravningen af adskillige meter slange til Aalborg Kommunes seneste CO2-besparende projekt. Den gamle skole, som fungerer som lejrskole og forsamlingshus på Egholm, skal nemlig fremover forsynes udelukkende med jordvarme - en del af Aalborg Kommunes nye, ambitiøse klimastrategi. - At skifte et gammelt, forurenende oliefyr ud med jordvarme, det er der rigtig sund fornuft i  - både miljømæssigt og økonomisk, forklarer rådmand for sundhed og bæredygtig udvikling, Thomas Kastrup-Larsen (Soc.dem.) Han er yderst godt tilfreds med projektet, som har stået Aalborg Kommune i 140.000 kr. En investering, som dog hurtigt vil blive tjent ind, da jordvarmeanlægget vil spare kommunen for 20.000 kr. i varmeudgifter til den gamle skole på Egholm. Projektet på Egholm er dog langtfra det eneste. Rundt om i Aalborg Kommune er der gang i flere lignende projekter for at spare på udledningen af Co2. Blandt andet skal samtlige lyspærer på hovedbiblioteket udskiftes. - Hvis ikke vi hver især gør noget, får vi jo aldrig løst problemet og derfor er det også vigtigt at gøre noget lokalt - og en kommune som Aalborg kan rent faktisk være med til at gøre en forskel, siger Thomas Kastrup-Larsen. Jordvarmeanlægget på Egholm bliver sat i drift i næste uge og forventes at mindske Co2-udledningen med seks tons om året.

Opsummering:
Jordvarme i den gamle skole på Egholm sparer Aalborg Kommune for 20.000 kr. om året.